b'\n_START_ARTICLE_\nCheminova\n_START_SECTION_\nHistorie\n_START_PARAGRAPH_\nVirksomheden blev grundlagt i 1938 ved K\xc3\xb8benhavn af civilingeni\xc3\xb8r Gunnar Andreasen. I begyndelsen producerede Cheminova rustbeskyttelsesmidler p\xc3\xa5 en fabrik i Sydmarken 10-12 i M\xc3\xb8rkh\xc3\xb8j nord for K\xc3\xb8benhavn. Under 2. Verdenskrig m\xc3\xa5tte produktionen imidlertid l\xc3\xa6gges om, da man ikke kunne f\xc3\xa5 de forn\xc3\xb8dne r\xc3\xa5stoffer til den fortsatte fremstilling. I stedet gik man i gang med at fremstille erstatningsprodukter for forskellige varer, som p\xc3\xa5 grund af krigen var sv\xc3\xa6re at skaffe i Danmark. Det drejede sig om s\xc3\xa5 forskellige ting som r\xc3\xa5gummierstatning, sukkererstatning og fortyndere til maling og lak . Fabrikken blev saboteret af modstandsgruppen Holger Danske den 2. januar 1945 og af BOPA den 14. februar 1945 . I 1944-46 opf\xc3\xb8rtes en ny fabrik p\xc3\xa5 M\xc3\xa5l\xc3\xb8v Byvej 229-233 i M\xc3\xa5l\xc3\xb8v, ligeledes ved K\xc3\xb8benhavn. Her koncentreredes produktionen sig om fremstillingen af insektgifte, da en r\xc3\xa6kke tyske patenter indenfor dette omr\xc3\xa5de var blevet frigivet med de allieredes sejr. Cheminova fik imidlertid problemer med naboerne og kommunen i M\xc3\xa5l\xc3\xb8v, som mente at fabrikkens spildevand truede vandmilj\xc3\xb8et, bl.a. derfor flyttedes virksomheden til Harbo\xc3\xb8re Tange i Vestjylland i 1953, hvor Cheminovas hoveds\xc3\xa6de ligger i dag. En anden \xc3\xa5rsag til at flytte produktionen til R\xc3\xb8nland var den saltdiapir, som ligger i undergrunden der. Klor udgjorde en vigtig bestanddel af virksomhedens produkter, og tanken var, at man ved at placere produktionsanl\xc3\xa6ggene p\xc3\xa5 R\xc3\xb8nland selv kunne udvinde kloren af den saltholdige undergrund. En af virksomhedens f\xc3\xb8rste investeringer var et saltudvindingsanl\xc3\xa6g, som imidlertid hurtigt m\xc3\xa5tte skrottes, da det blev klart, at man ikke kunne f\xc3\xa5 koncession p\xc3\xa5 at s\xc3\xa6lge det overskydende salt, men kun m\xc3\xa5tte udvinde til eget forbrug._NEWLINE_I 1943 overdrog Gunnar Andreasen alle aktier til Aarhus Universitets Forskningsfond.\n_START_SECTION_\nForurening\n_START_PARAGRAPH_\nB\xc3\xa5de i M\xc3\xb8rkh\xc3\xb8j og i M\xc3\xa5l\xc3\xb8v har virksomheden efterladt betydelig forurening i jorden . Ved Harbo\xc3\xb8re Tange ligger en gammel offentlig kemikalielodseplads, som prim\xc3\xa6rt Cheminova tidligere brugte til deponi af farligt kemikalieaffald (H\xc3\xb8fde 42). I 2014 vurderede Region Midtjylland at det vil koste en kvart milliard kroner at fjerne jordforureningen i det tidligere kemikaliedepot ved h\xc3\xb8fde 42  I dag k\xc3\xb8rer virksomhedens fabrikker under milj\xc3\xb8godkendelser, som omfatter alle aspekter af produktionen som for eksempel behandling af spildevand, luftafkast og fast affald.\n_START_SECTION_\nProdukter\n_START_PARAGRAPH_\nI Cheminovas produktprogram indg\xc3\xa5r s\xc3\xa5vel insektbek\xc3\xa6mpelsesmidler, ukrudtsbek\xc3\xa6mpelsesmidler som svampebek\xc3\xa6mpelsesmidler. Produkterne forhandles is\xc3\xa6r som brugsf\xc3\xa6rdige plantebeskyttelsesmidler under egne varem\xc3\xa6rker og egne registreringer (brugstilladelser) og etiketter. Desuden produceres og s\xc3\xa6lges en r\xc3\xa6kke finkemikalier til industrielt brug samt mikron\xc3\xa6ringsstoffer til landbruget._NEWLINE_Insektmidler af organofosfat-typen (f.eks. Parathion) udgjorde i mange \xc3\xa5r hovedparten af  virksomhedens produktprogram. I de senere \xc3\xa5r er portef\xc3\xb8ljen udvidet kraftigt \xe2\x80\x93 b\xc3\xa5de med andre typer af insektmidler og med produkter til bek\xc3\xa6mpelse af ukrudt og svampe. V\xc3\xa6ksten er sket dels gennem udviklingsarbejde dels gennem opk\xc3\xb8b fra konkurrerende virksomheder._NEWLINE_Ud over at tilf\xc3\xb8re Cheminova nye aktivstoffer best\xc3\xa5r udviklingsarbejdet is\xc3\xa6r i at forbedre de kemiske produktionsprocesser og udvikle nye salgsprodukter, eksempelvis faststof- og vandbaserede plantebeskyttelsesmidler._NEWLINE_Samtidig med udvikling af nye, mere milj\xc3\xb8venlige og mindre giftige produkter udfases en r\xc3\xa6kke af de gamle s\xc3\xa5kaldt WHO klasse I produkter i udviklingslande.'